정조 14년 · 목
狀啓以爲臣等一行上年十二月十三日到北京住接於南小館當日仍詣禮部呈表咨文則漢尙書紀均率諸郞官祗受臣等到燕日期比前頗早禮部諸官問其緣由故答以明年卽皇上八旬萬壽進賀之行不容少緩朝家特令使臣早發矣尙書曰事體妥當云二十一日皇帝設氷戲於瀛沼禮部令臣等接駕故當日五更臣等與書狀官成種仁正官二十七人詣西華門外排班淸漢尙書亦爲押班琉球暹羅使臣於十五日十七日俱到京而排班於臣等之下平明皇帝乘小轎到臣等祗迎處駐轎問曰國王平安乎臣等對曰平安矣皇帝曰甚喜又問來使何官擧品秩以對皇帝轎過後禮部尙書因皇旨令臣等隨後臣等隨詣瀛沼則皇帝御瀛臺進早膳有旨賜食引臣等坐於東朝房設飯卓以至正官亦皆賜食食罷又賜御卓上餠一楪羊肉一盤少頃皇帝出御兩龍雪馬設氷戲臣等亦隨雪馬觀戲二十二日皇帝特頒大魚一尾謂是舡廠所產重可五六十斤二十六日依禮部公文詣鴻臚寺行演禮三十日行年終宴於保和殿禮部只令正副使臣入參故當日臣等入保和殿楹外陛上琉球暹羅使臣亦坐臣等之下皇帝御殿後動樂進三爵設諸般伎戲參宴諸臣則兩人共一卓酪茶一巡酒一巡而特賜御卓上餠一楪鹿肉一盤於臣等少頃而罷臣等退歸館所後又頒文橘柑子石榴於臣等及書狀官文橘則福建所出而其大幾如瓢本年正月初一日四更臣等與書狀官及正官二十七人入闕中未明皇帝幸堂子少頃還宮平明臣等入太和殿庭行禮於西班之末而琉球暹羅使臣隨參於臣等之下番子頭目二人亦爲入參番子卽西藏之人而名曰巴勒布云巳時皇帝又御太和殿筵宴此是十年一次之宴而只臣等入參其班次與宴卓一如年終宴而因日氣甚寒纔設數戲皇▣節爲還內初六日行歲初宴於紫光閣因禮部知會當日五更臣等詣紫光閣入東班琉球暹羅使臣亦爲入參安南國謝恩及例貢使臣六人於初五日來到排班臣等之下皇帝乘無屋小轎出御紫光閣臣等隨入陛上班次動暹羅爵設戲槪如年終宴而臣等宴卓外又賜餠一楪羊肉一盤正官等頒賞例於發行前數日頒給而內務府奉旨縀疋則先爲頒給貂皮銀子馬匹則發行時午門外頒給云故回送禮單與臣等正官三十人賞賜中縀疋先爲領受又賜臣性源縀十六疋荷包十箇臣宗鉉縀八疋荷包六箇初九日皇帝詣天壇行祈穀祭臣等依禮部公文祗送於午門前初十日皇帝回宮臣等又爲祗迎於午門前祗迎罷後禮部引臣等至乾淸門前軍機大臣阿桂王杰福長安列立於皇卓之東授詔書一道戰圖二軸臣等跪受自午門安于黃亭中奉到館所而安南琉球暹羅三國所頒詔書亦爲順付於該使臣詔勅順付雖有已例而今番則彼人皆言八旬大慶異於常年自下擧行理當專勅通官輩必欲隨勅出去百計周旋於禮部而畢竟順付誠爲萬幸曾前順付詔勅皆自禮部頒給而今年則大臣成班於寢殿正門外具黃亭頒發者似出皇旨戰圖則圖十六幅詩十六幅又圖十六幅題詩上端皇帝曾於乙亥以後討平伊犂地方及回子與大小金川後鏤盡其戰伐納降之狀繫以詩章鋪張武功者也詩則全數謄書圖則十六幅中各模一幅先爲上送以備睿覽十一日皇帝幸圓明園臣等因禮部公文祗送於三座門外仍爲隨往圓明園十二日皇帝設帳幕於山高水長之右禮部引臣等入帳幕內王公之列臣性源坐於安南等國正使之上臣宗鉉坐於安南等國副使之上人各一卓皇帝御座不過咫尺禮部尙書尙靑引臣性源至御座前跪皇帝手賜卓上之酒臣叩頭飮訖皇帝曰今年以朕八旬萬壽國王趁早派人奉表稱賀朕心甚喜故特賜手危矣臣叩頭皇帝又曰國王有斯男之慶乎臣對曰一國臣民方顒望矣各國正使亦皆賜酒進爵設戲一如紫光閣宴須臾而罷臣等退出後皇帝賦七言律詩一首令各國參宴使臣和進故臣等各次七言律詩一首書送禮部十三日皇帝設燈戲於山高水長皇帝出御閣簷之下禮部引臣等入內班跪氊席之末皇帝手招臣等進前其間僅容數武侍臣以兩黃函所盛之物分授於臣等臣等跪受叩頭訖宣賜侍臣欲持函出去皇帝揮手止之顧語和珅和珅就黃函內出一幅紙展示臣等皇帝曰朕手書福字以送者欲國王遄得螽斯之慶也臣等又叩頭皇帝曰國王喜書大字乎特送福字方箋矣臣等叩頭領受黃函所盛之物皇筆福字一幅玉如意一柄玉器二件玻璃器四件磁器四件絹紙大小四卷筆三匣墨三匣硯二方福字方箋一百幅雕漆盤四箇如意玉器之屬曾有所頒而至於手書福字以寓祈祝者不但臣等萬萬榮感彼人見者亦莫不動色相賀又以臣等應製各賞縀一疋絹紙二卷筆二匣墨二匣筆墨比前有如臣等退坐外班後設戲饋饌而內務府大臣金簡因皇旨到臣等所坐處點檢饌品以至從人一一均饋十四日臣等又入山高水長設戲饋饌十五日皇帝御正大光明殿設放生戲各國正使坐於楹外副使坐於陛上參宴午後又入山高水長先入內班饋茶後又就外班設戲饋饌而燈戲砲戲比前倍盛禮部奉旨四國使臣退休館所十八日更爲來待故十八日臣等又詣圓明園十九日臣性源以寒疾未參宴只臣宗鉉入山高水長皇帝令臣進前皇帝曰爾等歸國須以吾言問國王平安云云昏後隨入慶豐圖砲燈伎戲比山高水長尤爲盛麗歲幣方物十二月二十七日無弊呈納於內務府武備院所餘補物則各庫郞吏通官大使等處依例分給表文俱以知道例下而八旬進賀表文則批旨有曰本年朕八旬壽辰萬國臚歡凡屬庶邦君長同忻祝嘏今王特于年例正貢之外復備物先期呈進具見恭謹悃忱着卽賞收幷准作爲次年萬壽正貢以示體恤該部知道欽此二十二日臣宗鉉等詣午門前領受貂皮銀子馬匹二十五日詣禮部行下馬宴還歸館所又行上馬宴回咨文十九度內十四度先爲受出五度未及來到而臣等起程日子旣有禮部知委故臣等於二十六日自北京離發落留任譯使之受來臣等留通州一日始爲追付故臣性源軍官金永勉臣宗鉉軍官趙淵達譯官李光烈授狀啓先爲出送詔書印册一件同爲上送皇帝於二月初八日幸山東四月十六日還京五月幸熟河七月還京云○萬壽恩詔奉天承運皇帝詔曰朕誕膺景命虔鞏丕基思錫極以用敷凛聿懷于昭事于今五十五年矣仰荷上蒼篤眷列聖詒謨㝢縣又安朝宁雍肅宮廷之上五代一堂垓極之遙萬方同軌粵以今玆八月爲朕壽屆八旬前因籲切諸臣勉允祝釐之請亦旣恩敷多士特開登俊之科而且停貢獻之繁文禁郡邑之私貺務黜華以崇實諒孚德而惠心迺者阮光平不戰歸誠寵畀藩封之爵巴勒布騰懽面內長依屬國之班緬甸荒陬遣使遠呈金表生番異域輸心來叩彤墀矧夫內郡耆氓外藩壽耇逾期頤者千餘計見曾元者二百家嘉和會之咸勤屬享王之畢至朕撫延洪之運躬宵旰之勞問夜求衣劼毖倍厪于宥密巡方肄武精神式固于純常歷年陳無逸之篇終日勵自强之訓惟德惟勤恤將敬爲受天永命祈曰壽曰康寧聿慰我薄海群黎望昔册五載古稀介景推仁曾逮閭閻迨五十年國慶重煕惠下復頒綸綍獲此久長之祉彌殷懷保之忱我皇祖聖壽六旬先普蠲夫惟正予一人恩施三沛仍祗遹以攸行凡所以引養引恬竝切夫求寧求奠是用龐鴻佈澤殫緝煕夙夜之心惟期溥率翔和緜保定升恒之盛所有應行之事宜開列於後一五嶽四瀆等祀及風雲雷雨火各神應遣官致祭著察例擧行一各直省有同堂五世者著該督撫査明具奏錫予恩賚一自王以下覺羅十五歲以上者俱加恩賜一公王以下至格格俱加恩賜一王妃以下奉恩將軍妻以上年過六十者俱加恩賜一外藩王貝勒具子公札薩克召吉塔布囊及其福晉妻室年過六十者俱加恩賜一滿漢大臣及命婦年過六十者俱加恩賜一內外滿漢文武各官俱加一級一內外大小各官除各以現在品級已得封贈外凡陞級改任者著照新銜封贈一內外文武官員有因公註誤降革留任者該部査明奏請開復一國子監貢監生及各官學敎習免坐監期一月一各省儒學以正貢作恩貢以次貢作歲貢一滿漢孝子順孫義夫節婦該管官細加諮訪確事實奏處禮部核實旌表一滿漢兵丁曾經效力行間因病年老閒住者著加恩賜一八旗滿州蒙古漢軍兵丁及內札薩克喀爾喀等蒙古年七十八十九十以上者分別賞賚至百歲者題明旌表竝加賞大縀一疋銀十兩一軍民年七十以上者酌加賞賚八十以上者給絹一疋綿一觔米一召肉十斤九十以上者倍之至百歲者題明旌表竝加賞大縀一疋銀十兩一各省道路橋梁間有損壞者著該地方官査明修理以利行旅一各省現犯軍流以下人犯俱著減等發落其在配軍流人犯已過十年安分守法別無過犯者著各省督撫分別咨部査照向例核議奏請省䆁一各省監禁人犯著將上年秋朝審緩決至三次各犯仍照節次査辦之例査明所犯情節分別減等發落其緩決一二次人犯內有案情本輕可予矜原者亦著該部査明請旨定奪一各處養濟院所有鰥寡孤獨及殘疾無告之人有司留心以時養贍毋致失所一從前各省偏災地方所有借給貧民耔種口糧牛具等項査明實係力不能完者著子豁免一歷代帝王陵寢先師孔子闕里應遣官致祭著察例擧行於戲予惟從欲以治庸降德子衆兆民天其申命用庥綏眉壽於皇多祜布告天下咸使聞知○詩謄本曰西師定功於己卯越七年丙戌戰圖始成因詳詢軍營征戰形勢以及結構丹靑有需時日也夫我將士出百死一生爲國宣力賴以有成而使其泯滅無聞朕豈忍爲哉是以紫光閣旣勒有功臣之像而此則各就血戰之地繪其攻堅䂨銳斬將搴旗實蹟以旌厥勞而表厥勇爾時披露布已有成咏者卽書之幀間其未經點筆者玆特補咏凡六事禮不云乎聽鼓鼙之聲則思將帥之臣撫是圖也有不啻若是之感先是宵旰勤勞雖日神馳於連營列陣之間此則目擊心存竟如指揮諸將士於折衝禦侮之際而痛定之懼予惟益欽天眷於無窮凛月盈於有永遑敢自詡坐謀伐赫濯而忘兢業哉乾隆丙戌孟春月題平定伊犂受降乘時命將定條枝天祐人歸捷報馳無戰有征安絕域壺漿簞食迎王師兩朝締構敢云繼百世寧綏有所思好雨優霑土宇拓敬心那爲慰心移乙亥仲夏月中澣作格登鄂拉䂨營阿玉錫者伊何人準噶爾屬司牧臣其法獲罪應剉臂何不卽斬犯厥尊徒步萬里來向化育之塞外先朝恩薩拉爾來述其事云卽彼中勇絕倫持銃迎面未及發直進手奪無逡巡召見賜銀擢侍衛卽命先驅淸漠塵我師直入定伊犂達瓦齊聚近萬軍鼓其螳臂欲借一依山據淖爲營屯我兩將軍重諮議以此衆戰玉召焚廟謨本欲安絕域撻伐無乃違皇仁健卒掄選二十二曰阿玉石統其群曰巴圖濟爾噶爾及察哈什副以進阿玉錫喜曰固當廿五人氣摩靑旻銜枚夜襲覘賊向如萬祖父臨兒孫大聲策馬入敵壘厥角披靡相躪奔降者六千五百騎阿玉錫手大纛搴達瓦齊携近千騎駾走喙息嗟難存荊軻孟賁一夫勇徒以藉甚人稱論神勇有如阿玉錫知方亦復知報恩今我作歌壯生色千秋以後斯人聞乙亥季夏月上澣作和落霍凘之捷今春我師勦逆夷首戰實和落霍凘斬將搴旗早報捷酬勞頒賚已有差卽今生解俘囚至曰渥赭特宰桑伊散秩大臣曾授職乃敢倡亂如鴞鴟面詢彼所致敗故咋舌惟歎天奪其彼衆猶有千餘騎覘知我寡設計奇輜重遠行誘我逐層層伏賊據險巇官軍四百始馳至少騎示弱山之陲我進彼乃蠭涌集銃礟如雨循環施我軍曾無一傷者百靈擁護信有之衝鋒突入矢齊發賊乃喪膽紛離披鹿陲隴種各逃命大鞣大膊張軍威殲彼屍僵近四百負傷逃者數無貲是誠天助額手慶舊勇要亦資人爲問率軍者其人誰超勇親王家聲貽戊寅孟秋作烏什酋長獻城降執渠早是被恩榮畏逼遷隨尙近情識順料伊將倒㦸翦兇匪我願住兵申明眛雉霜嚴令疊見牽羊肉袒迎天祐人歸逮底績越因兢業凛虧盈戊寅九秋作呼爾滿大捷我馬萬里外馬力實難繼況深入賊巢主客勢誠異以此被所圍固守鼓衆氣豈忍罪輕進惟奬勤王事再三督援師速進以接濟亦不待督責敵愾人同勵屈指數居諸兵應臨彼地爭勝在俯仰所關信非細中夜不安寢亟盼住音至忽傳驛致章秉燭披衣視鏖戰五日夜斬將搴旗幟副將軍富德參贊及軍士同心成巨功殲賊數千騎已近將軍營通信卒遣四頑▣百計攻官軍一意備以此歷三月無恙皆寧謐相商夾擊策一擧期功遂四月寤寐縈今朝始慶慰殷心念衆勞額手感天賜佇待捷音馳國朝威遠被己卯仲春月中澣作黑水圍解喀喇有蘇者唐言黑水同去年我軍薄▣宂强弩之末難稱雄築壘黑水待圍解詎人力也天幈幪明瑞馳驛踰月到面詢其故悚予衷蜂蟻張甄數無萬三千餘人守從容窖米濟軍軍氣壯奚肯麥麴山鞠藭引水灌我我預備反資衆飮用益豐銃不中人中營樹何至折骸薪材允著木銃鐵獲萬億翻以擊賊賊計窮先是營內所穿井圍將解乃眢其中聞言爲之悵諸臣實鞠躬旣復爲之感天眷信深崇敬讀皇祖實錄語所載曾聞我太宗時明四總兵來戰正値大霧彌雺雺敵施火礟樹皆燬都統艾塔往視攻回奏敵礟止傷樹我兵曾無傷矢弓匪今伊昔蒙帝佑覲揚前烈勵予沖詎人力也天幈幪大淸寰海欽皇風己卯孟夏月上澣作拔建山汗納款深入殲渠逃望風情知三窟已途窮嘉玆識早獻馘順笑彼悔遲跋扈雄和息永看兩部定成功速在五年中天恩如此昭優貺保泰彌殷愼勅躬己卯仲冬月上澣作平定回部獻俘函首霍占來月竁傾心素坦款天閶理官淑問寧須試驃騎窮追實可臧西海永淸武保定午門三御典昭詳從今更願無斯事休養吾民共樂康庚辰孟夏月上澣作郊勞回部成功諸將士京縣郊南親勞軍園壇陳纛謝成勳出師本意聊嘗試奏凱今朝備禮文釋甲弢戈罷征伐論功行賞策忠勤䣛前抱見詢經歷一瞬五年戚以欣同心萬里那暌違畢竟歡言賦采薇勇將歸來兼福將黻衣著得解戎衣漫稱愝武修文日恐卽嬉文恬武機飮至寧誇暢和樂持盈益勵愼幾微庚辰仲春下澣作凱宴成功諸將士得詩八章出勞嘉勳蕆禮旋昇平凱宴液池壖闢疆掃逆誠資衆助順成功總賴天策績林林恩予厚詢勞一一命來前寧惟云不重生望秪覺回思越悚然日麗風和春未深奬庸備禮有壬林試看偃伯靈臺上詎數流觴曲水潯命預綺筵排伯克也凍夷樂奏任禁笑聆蜀技無情者那覺西悲動乃心圓幕高張楡柳垂犒筵喜値稧修時策勳舍爵竟今日鬯武書常允不期誰擬浯溪泐崖頌我歌靈夏出車詩紫光將盡凌烟像穆棣同叨乾貺貽成功將士錦衣旋日月光輝軍氣蠲籍我虎臣典宿衛笑他杯酒解兵權八旗子第心如石萬祀國朝龍荷天宣看瘡瘢猶未愈能無一體恫瘝連柳舒花放正良辰上日前期福履申卸甲韔弓盡鳧藻凹睛豐額集魚鱗千秋難遇太平宴百戰歸來義勇身獨憶儲胥宣力者凱廻未見惜斯人敦瓜烝栗允堪憐二萬何期竟柖邊遠愧周王興六月遲過殷帝克三年依楊霏雪凡經幾立幟登弧盡陷堅此日征夫眞邇止皇州春滿七條絃拔達山人獻馘歸三軍飮至藹晴暉勞心幸我紓宵旰公道憑伊論是非紫綺朱提頒渥澤前歌後舞迓鴻機歡來憶不同來者勞爵手持淚暗揮芳節延禧淑氣淸稧歌還是凱歌聲元戎允合躬承袞勇校均敎手賜觥藉衆力玆疆地戒勅予心永奉天行從來悟得受拓理虔鞏流謙愼捧盈庚辰暮春月上澣作庫隴癸之戰威弧有事射天狼三宂窮追那許藏鋌險賊人雖鼠竄擣虛士氣正鷹揚五更直襲屯營寨兩騎先收牧馬羊以少勝多張撻伐將軍誠勇着旂常丙戌孟春月上澣補詠鄂壘扎拉圖之戰以誠馭詐致相輕哈薩纔回譎變生戊己駐營携少卒螳螂怒臂阻前程直何畏曲中宵出一可當千衆賊驚竟得全師逢接騎整軍復入大功成丙戌孟春月上澣補詠通古思曾克之戰兩回酋昔困莎車得地忘恩應剪除赤翟蜂屯助白翟僑如狼顧庇榮如渡河騎率五百耳背郭賊將二萬餘守壘竟同援兵返忠誠廻憶益欷歔丙戌孟春月上澣補詠霍斯庫魯克之戰回城旣定進追兇雙耳山前竄跡逢賊已六千橫據嶺兵纔九百仰攻峯遮廻安集延逃路直躡拔達山去蹤將卒同心奮敵愾千秋國史勒勳庸丙戌孟春月補詠阿爾楚爾之戰霍斯庫魯遁餘魂合旅窮追玉水源蕃部勤王隨契苾旗軍勵志定堅昆蚩尤所恃依重險風后宛同握八門健銳營兵精火器雪山倏作陸渾原丙戌孟春月補詠伊西洱庫爾淖爾之戰三交三勝武貔雄黠鼠徒嗟五技窮一綫沿溪進魚貫千尋列嶂突蠶叢遊魂釜底雖潛脫馳榭天邊竟定功蕆事追思臨事愼持盈永以勵深衷丙戌孟春月補詠事之將難上峻山事之將易下順水旬日全定小金川幅圓五百有餘里回思六月僨事時猖獗賊亦迅若此一朝失亦一朝得天道好還原定理整兵直進討促浸雪嶺險滑仍如彼擬欲持以久困之復慮師老致委靡賈勇及鋒而用壯一月三捷心焉企我非黷武願住兵撻伐由來不得已將軍阿柱奏報官軍收復小金川全境詩以誌事癸巳色淜普克固可進喇穆喇穆轉在後山梁上有賊戰碉直進仍虞彼掣肘我兵相勢分營圍而非聚徒亦嚴守惟彼峯尖兩大碉肋崖口女削猿難走以故賊不甚隄防得此斯爲踞其首搤肮拊背則無難搗虛抵隙或堪取分兵路路各進攻別選精銳登峯嶁峭壁直上千仞高以頂繼踵翼爲手須臾遂克兩戰碉賊衆盡殲無一漏其餘各碉雖力拒我圍益堅魚在罶賊知難拒盡棄遁我兵追戮多僵仆乘勝勇氣百倍增竝卽克日則耳口是役諸將皆用力而海蘭察功最右相機取遜克爾家佇待捷音奏囊剖將軍阿桂奏報大兵攻克喇穆喇穆山梁及日則耳口詩以誌事甲午罹博瓦最高四峯互圍擁危召鎖嵒岸氷巖滑巃嵸賊緊要門戶死守不開空然勢在必取將軍申戒董八旗子第兵其中多將種心旣堅忠義力倍加拳勇編伍與彌縫部署勞洞洞夜發曉將及賊聚拒衝湧據高直下擣我師屹弗動待其近至前持滿無不中絲旗及土練激勵均躍踴履險如席平騰高擬鳥翪刀矛短兵接賊敗不旋踵隴種奔案角惃踉逃宂孔兩日剋八碉廿六卡獲冗賊巢斯已近一鼓期收總然予更有思好生承天寵逸德玉石焚佳兵誡宜奉渠魁所弗赦脅泛實懵懂曉之令歸命例戈或陰拱誅殺旣弗亟成功庶速鞏寄諭相咨諏愼事懼虔竦將軍阿桂奏報攻克羅博瓦山碉痛殲賊衆相機進勦詩以誌事甲午宜喜達爾圖賊之北門戶攻已一歲餘曾未進數武所以豐昇額改圖易西路明亮進正地復以遇險阻亦欲往西路已謂議可許阿柱令其迴率綴由宜喜昨接阿柱奏攻碉進耳口晴明望宜喜賊碉毀弗覩但見我軍營列據山梁處疑信尙未定今朝奏囊剖分攻彼七碉奮勇齊竝擧一時皆卽克兼得格勒古惟餘第四碉勵衆期必取成功神且速嘉勞難盡語而實賴天佑助順默相輔賊巢已逼近螳臂應難禦諸臣旣同心和則力共努定功膺茂褒捷音日夜佇副將軍明亮奏攻克宜喜達爾圖山梁已據要隘籌進取賊巢詩以誌事甲午三軍同力努諸將一心住達爾圖雖險日旁梯可階分兵還選隊入箐更緣崖正正旗先展堂堂陣自䦱聲東擊西應前至後登皆流鏑飛㵡㩧抱頭互擠排石包難復守沙壩亦淪埋望已賊巢近擣從虛處挨夾攻知日指大捷候星差和起眞有子欣餘切感懷副將軍明亮奏攻克日旁一帶碉寨詩以誌事甲午慰勒圍望見阻巴占繞路進攻兵出潛騰石攀林越溝底屯蜂附蟻上碉尖百餘處剋窮巢近三日力殫群賊殲將卒一心同效藎可嘉竝與可憐兼將軍阿柱奏報攻克菑則大海昆色爾山梁竝指枯喇嘛寺等處詩以誌事乙未西里克來逮一月賊巢近復阻山梁索隆古據建瓴勢噶喇依頻覆怨殃冒險衝鋒資衆力除兇助順賴天慶紅旗早晚其將至益切中宵盼不遑將軍阿柱奏攻克科布玉索隆古山梁等處碉寨卽期迅擣賊巢詩以誌事乙未自克默格爾山梁滿擬卽遞平賊信侵尋待之逾兩月密拉噶拉兵仍頻蓋緣已扼賊門戶固以死守防益愼彼處跬步無非山石劍蠶叢允難進於▣蕯爾築碉寨弗遺餘力據險峻嘉哉我將及吏卒敵愾同志衆積恨拔彼鹿角越彼壕直逼碉根登奮迅堅壘深窖一時摧大鞣大膊不遺憗三日殲賊二百餘遂奪山梁高萬仞石碉凡十木城四近碉寨卡全收盡齊心努力悅以▣普賚特旌夫豈靳勤爾策依籌卽擣迅雷不及掩耳震辟如破竹已裂節其解自當速迎刃事半功倍豈期然爲山九仞懼尤甚佇俟紅旗報大捷竭誠惟籲天助順將軍阿柱奏報攻克蕯爾山梁碉寨木城詩以誌事乙未自報克獲▣蕯爾頓首三月未能進雖時斬勦賊小創以近巢宂守愈峻定計兩路爲夾攻宜喜下▣乘其釁精兵旣益調遣定爰趁天晴入奮迅耳口爲賊境咽喉未因宜喜偕抽引而我將卒鼓敵愾直冒烟火無回吝三面險碉一時奪自此徑進勢應順西路捷實賴天佑更稱望見北路近得楞碉卡已攻獲蕯克蕯州下一瞬一日可收三年功何待明亮報實信將軍阿柱奏報攻克木思工噶克耳口等碉栅詩以誌事乙未勒烏圍賊舊官寨垣高碉高不易攻石卡木城接鱗次水臨山背據蠶叢計窮百變同攄藎志合三軍共建功優敍先行循令典蕆庸封爵待恩隆八月廿日丑時將軍阿柱馳報攻得勤烏圍紅旗是晚奏摺至知攻克賊巢詳悉詩以誌事乙未去年宜喜據山梁未進多緣去路長增調官兵足供用更相籌畵總抒良日旁別綴聊虛擲甲索先攻且試嘗鼓勇遂敎分隊入剪兇都勵一心强碉平栅克力群舊迅執醜摛氣越揚乘勝齊兵擬下▣截前料賊卽奔忙兩軍會合指朝晚衆志歡呼益黽蘉三捷勒烏圍最近紅旗第一到懸望副將軍明亮奏報攻克宜喜甲索等處碉卡詩以誌事乙未宜喜雖經下▣攻近巢力守聚群戎固敎諭月但多砦忽報雙碉剋衆雄軍襍佼喧進猶巧將先兵奮效惟忠石包已俯勒圍背捷盼紅旗指日中副將軍明亮奏報攻克石眞噶賊碉詩以誌事乙未甲午桃花寺蹕停軍書正此俯窓欞幸哉今日仍憑處綠柳中飛一點星勤圍報捷夜行營重値上陵晝返程一刻萬人齊色喜光明日月各銷兵三宂猶延一月餘六軍舊勇豈饒渠周遭火器熾攻處早爛區區釜底魚旬餘棧驛八朝至一片旗紅萬馬飛夾路群番喜且懼國之慶也國之威險惡山川靖梟獍邪深機穽絕根株從今番部都安垣强食奸欺自此無蠶叢絕險隱妖氛百戰功成古未聞鼜鼓鼕鼕聲凱獻羌兒稽首送將軍堅碉林立萬重山破險衝鋒歷盡艱奏績都資軍將力紅旗一道入排關姜維征處號維州艷羡戎人謠語留今日勒圖爲內地無憂城果是無憂盼捷經冬復入春垂成偏覺意廑頻今宵料得方安枕明告愼哉用武人流離此日宂巢傾耆定從此可罷兵聽凱莫敎容易聽五年功幸一朝成將軍阿柱奏攻克噶喇依賊巢紅旗報捷喜成凱歌十首丙申畏威赦罪昔己巳背德致俘今丙申眞首亟呈非或首生人組繫是宗人陳儀凱獻聲靈赫偃武歡騰禮樂彬四沐天恩際時泰盈虛默念倍惶寅金川平定御午門受俘卽事成什丙申郊臺仍是此郊臺何幸重修盛典來謾謂數年經契濶精神注似日夜陪勳臣率拜別靈旗軍士鳴螺赫武儀樂奏鐃歌行抱見詰戎家法萬年垂己巳班師本受降庚辰效勞典鴻庬放牛歸馬予素志凱獻何期此見雙準部回城定五年金川小寇亦如前嘉予將士久敵愾不覺對之悒惻焉地險加之衆志堅林碉步步戰而前小於昔事難過倍慰矣恒因意㦖然鑿穴而居避火器終於面縛出蕃城貪生螻蟻固如此聚族將焚語豈誠條經于役五春秋棧道崎嶇似坦郵夾路花紅復柳綠阿誰致悔覓封俟脫却戎衣換吉衣龍章示奬特恩稀同心戮力還掄最便解天閑賜六飛兵洗金川永不波潢池跋扈竟如何良鄕近遠多黎庶歡喜都來聽凱歌凱歌亦豈易爲聞五載辛勤勞衆軍我實未曾安午夜幾多憂慮與平分於郊臺迎勞將軍阿桂凱旋將士等成凱歌十首丙申己巳班師原赦罪丙申宴凱信成功樊崇甫以十年叛莾布奚當六戰雄蠶食狼貪終弗改鷄速鯢取孰矜窮五年宵旰勞西顧幸覩酬勳禮樂融郊勞昨還曉受俘禮應凱宴答功膚修儀偃伯斯宜矣夜雨朝晴有是乎紫閣貌圖俾績顯金巵手賜按名呼鋋瘢著處恫關切念此何堪耀圭吾美諾重征得重易勒圍多戰信多勞詎予隴蜀無已望念彼孼第有藉薅資哩卡了消雪窟木思西里化氷嶆而今都是光明境屯戍相將事㮮槹上將歸來是近臣國朝家法萬年循解兵笑彼一盃酒示澤欣玆滿座春夷樂寧須闢僸佅俘歌合此奏鴻侲鴻勳集矣雨晹若秪恐驕生志倍寅紫光閣峙液池邊爲寫戰圖廓展前幸矣竟如操左券嘉哉所賴掌中權揚威擣險重無藉橐劍弢弓合有然五載劬勞信不易一爲歡喜一爲憐伊犂回部早成勳又勤畵圖新舊分詎我佳兵不知戢奈其伏莾敢忘勤頻思舊績翻因戚多出翹材繼以欣湛露采薇重賦罷益欣保泰敢云云紫光閣凱宴成功諸將士作乾隆丙申作